FI Euroopan unionin virallinen lehti CE 88/136

(2004/C 88 E/0143)

KIRJALLINEN KYSYMYS E-3223/03

esittäjä(t): Anna Karamanou (PSE) komissiolle

(31. lokakuuta 2003)

Aihe: Kuolemaantuomitut lapset Filippiineillä

Amnesty International -järjestön tuore raportti paljastaa, että Filippiineillä on kuolemaantuomittuja lapsia vankiloissa odottamassa teloitustaan. Lapsen oikeuksista tehdyn yleissopimuksen mukaan, jonka Filippiinit on allekirjoittanut, ja myös maan kansallisen lainsäädännön mukaan rikokseen alle 18-vuotiaina syyllistyneitä lapsirikollisia ei voida tuomita kuolemaan eikä teloittaa. On siis selvää, että Filippiinit rikkoo noudattamallaan käytännöllä sekä kansallista että kansainvälistä oikeutta.

Mihin toimiin komissio aikoo ryhtyä painostaakseen Filippiinien hallitusta omaksumaan täysin myös käytännössä kansallisessa ja kansainvälisessä oikeudessa säädetyt rajoitukset, jotka koskevat lapsirikoliisille langetettavia rangaistuksia?

Christopher Pattenin komission puolesta antama vastaus

(3. joulukuuta 2003)

Komissio on parlamentin jäsenen tavoin huolissaan väitteistä, jotka koskevat lasten kuolemantuomioita Filippiineillä.

Komissio vahvistaa, että Filippiinit on allekirjoittanut lapsen oikeuksia koskevan kansainvälisen yleissopimuksen ja että tämän sopimuksen mukaisesti Filippiinien rikoslain 47 artiklassa todetaan, että rikokseen alle 18-vuotiaina syyllistyneitä ei voida tuomita kuolemaan.

Tutkimuksesta ilmenee, ettei syytetyn ikää välttämättä mainita tuomioistuimen käsiteltäväksi menevään tapaukseen liittyvissä asiakirjoissa. Tuomarit eivät järjestelmällisesti selvitä asiaa, ja ikä otetaan huomioon tuomioistuimen tuomiossa ainoastaan siinä tapauksessa, että puolustus ottaa asian esille. Tämä on erityisen ongelmallista niiden kannalta, joilla ei ole varaa yksityisen oikeusavustajan palkkaamiseen. Ongelmaa mutkistaa vielä se, että joillakin tuomituista ei ole syntymätodistusta, minkä vuoksi heidän alaikäisyytensä todistaminen on vaikeaa.

Filippiineillä on tällä hetkellä 17 kuolemaantuomittua, joiden väitetään olleen alaikäisiä tuomionsa perusteena olevien rikosten tekohetkellä. Filippiineillä toimiva Jesuit Prison Service Foundation -säätiö saattoi tämän asian maan korkeimman oikeuden tietoon. Korkein oikeus on nyt määrännyt alueoikeuden varmistamaan näiden henkilöiden iän.

Komissio on Manilan-lähetystönsä kautta ja yhdessä jäsenvaltioiden Filippiineillä sijaitsevien edustustojen kanssa seurannut tiiviisti kuolemanrangaistusasian kehittymistä ja on useaan otteeseen troikan välityksellä ilmaissut huolestuneisuutensa asiasta Filippiinien hallitukselle.

Kuolemanrangaistuskysymys liittyy edelleen myös komission Filippiinejä koskevaan kehitysyhteistyöpolitiikkaan. Komissio tukee demokratiaa ja ihmisoikeuksia koskevan eurooppalaisen aloitteen (EIDHR) yhteydessä paikallisia kansalaisjärjestöjä ja elimiä, jotka toimivat aktiivisesti kuolemanrangaistuksen poistamiseksi.

Tätä varten on sidottu varoja marraskuusta 2000 lähtien yhteensä 805 798 euroa, joilla on rahoitettu esimerkiksi seuraavia toimia: maksuttoman oikeusavun järjestäminen vähävaraisille kuolemaantuomituille, lakimiesten ja tuomareiden koulutus, tuomion jälkeinen DNA-testaus (jotta löydettäisiin todisteita, jotka voivat helpottaa väärien tuomioiden muuttamista), tutkimustyö ja painostustoiminta.

Kuten alaikäisten tuomitseminen kuolemaan osoittaa, Filippiinien oikeusjärjestelmässä on joukko puutteita. Komissio on määrittänyt oikeusjärjestelmän yhdeksi tärkeimmistä tuettavista aloista, ja se tulee rahoittamaan hyvän hallintotavan ohjelmaa, jolla pyritään parantamaan köyhien oikeussuojaa.

Filippiinien edustajainhuone ja senaatti ovat esittäneet ehdotuksen laiksi kuolemanrangaistuksen poistamisesta. Valiokuntakäsittelyn päätyttyä toukokuussa 2003 ehdotus on nyt valmiina kongressin molempien kamareiden käsittelyyn. Vaikka kuolemanrangaistuksen poistamista ajavat ryhmät näyttävät keränneen riittävästi tukea, jotta lakiehdotus tulee hyväksytyksi molemmissa kamareissa, todennäköisyys sille, että näin tapahtuu, kuitenkin pienenee toukokuun 2004 vaalien lähestyessä, sillä kuolemanrangaistus on edelleen kiistanalainen kysymys Filippiineillä.